Hans Andersen (V), 2012-03-29:
I Venstre er vi optaget af, at mennesker med handicap får de samme muligheder som andre for at være en aktiv del af samfundet.
De skal have frihed til at stræbe efter et godt liv.
Derfor skal vi i højere grad se på fordelene ved øget mangfoldighed og rummelighed, f.eks. i skoler og på arbejdspladser, og vi skal sikre, at mennesker med handicap får den hjælp, de har behov for, på baggrund af en konkret og individuel vurdering.
Venstre har i hvert fald siden 2001 været med til at sikre en række initiativer.
Jeg kan eksempelvis nævne tillæg til studerende med handicap på videregående uddannelser, en forbedring af ledsageordningen, den særlige ungdomsuddannelse, ordningen om brugerstyret personlig assistance samt – og det er i satspuljeregi sammen med Folketingets øvrige partier – 500 mio. kr. til udbygning af handicapboliger.
Men der er stadig væk lang vej endnu, og flere initiativer skal iværksættes.
Det er vores mål, at flere skal have mulighed for at få et arbejde.
Et job kan nemlig skabe frihed og større uafhængighed, og det betyder forbedret livskvalitet for den enkelte.
I øjeblikket er 47 pct. af de 560.000 personer i Danmark, der har et handicap, i beskæftigelse, og det svarer til ca. 260.000 personer.
Det kan vi gøre bedre.
Det anslås, at flere tusinde personer med handicap er klar til at gå direkte ind på arbejdsmarkedet, hvis blot danske virksomheder åbner øjnene for deres kompetencer.
Det vil jeg nævne to eksempler på.
Det første drejer sig om unge med Aspergers syndrom.
Til dem findes der et specielt uddannelsesmodul ved navn AspIT.
Det er dokumenteret, at eleverne efter 3 år opnår personlige og it-mæssige kompetencer, der sætter dem i stand til at løse opgaver for virksomheder og gennemføre praktikforløb.
Det andet eksempel er de blinde og svagtseende mennesker.
Her er kun 30 pct. i almindelig beskæftigelse, til trods for at de har et stort og højt uddannelsesniveau.
I Venstre mener vi også, at det er vigtigt, at mennesker med handicap har valgfrihed til at tilrettelægge deres hverdag uden at være afhængige af andres planlægning.
Brugerstyret personlig assistance benyttes i dag af rigtig mange, og der bør følges op på ordningen, så den kommer til at fungere endnu bedre.
Sidste år iværksatte den daværende regering udarbejdelsen af en ny, langsigtet handlingsplan for handicapområdet, og formålet med handlingsplanen er at afdække centrale udfordringer og udviklingstendenser på handicapområdet, og så skal den opstille nogle mål for indsatsen på området.
Venstre vil opfordre regeringen til at få færdiggjort handlingsplanen, der skal sætte rammerne for regeringens kommende prioriteringer på området og implementeringen af FN's handicapkonvention.
Der er så en ting mere.
I regeringsgrundlaget står der, at det specialiserede område skal underkastes en analyse med henblik på at vurdere, om udgifterne anvendes bedst muligt.
Analysen skal føre frem til udarbejdelsen af en ny socialreform.
Venstre opfordrer også regeringen til at få færdiggjort analysen og iværksætte udarbejdelsen af en ny socialreform, for mens vi venter, breder der sig en usikkerhed på hele det sociale område og ikke mindst på handicapområdet.
Nu må de mange ord følges op af handling fra regeringens side.
På den baggrund skal jeg på vegne af Venstre, Dansk Folkeparti, Liberal Alliance og Det Konservative Folkeparti fremsætte følgende: Forslag til vedtagelse »Folketinget konstaterer, at mennesker med handicap skal have den hjælp, de har behov for, på baggrund af en konkret og individuel vurdering.
Der er taget en lang række initiativer til at forbedre hverdagen for mennesker med handicap, herunder udvikling af ny velfærdsteknologi, iværksættelse af brugerstyret personlig assistance-ordningen samt særligt tilrettelagte uddannelsesforløb.
Folketinget vil kraftigt opfordre regeringen til at få færdiggjort analysen af det specialiserede socialområde og få iværksat udarbejdelsen af en ny socialreform jf. regeringsgrundlaget for at forhindre, at utrygheden og frustrationen breder sig på det sociale område.
De mange ord skal nu følges op af handling.«